WGE พุ่งเฉียด 11% หลังคว้างานใหม่ต่อเนื่อง ผบห.ส่งซิก Q1 สดใส ลุยประมูลงานรัฐเพิ่ม
WGE พุ่งเฉียด 11% หลังคว้างานใหม่ต่อเนื่อง ผบห.ส่งซิก Q1 สดใส ลุยประมูลงานรัฐเพิ่ม ล่าสุดอยู่ที่ 2.04 บาท บวก 0.20 บาท หรือ 10.87% มูลค่าซื้อขาย 132.33 ล้านบาท
WGE พุ่งเฉียด 11% หลังคว้างานใหม่ต่อเนื่อง ผบห.ส่งซิก Q1 สดใส ลุยประมูลงานรัฐเพิ่ม ล่าสุดอยู่ที่ 2.04 บาท บวก 0.20 บาท หรือ 10.87% มูลค่าซื้อขาย 132.33 ล้านบาท
1 เม.ย. 2564

บริษัท เวล เกรด เอ็นจิเนียริ่ง จำกัด (มหาชน) หรือ WGE ล่าสุด ณ เวลา 10.26 น. อยู่ที่ 2.04 บาท บวก 0.20 บาท หรือ 10.87% สูงสุดที่ 2.10 บาท ต่ำสุดที่ 1.92 บาท ด้วยมูลค่าซื้อขาย 132.33 ล้านบาท

ทั้งนี้ ราคาหุ้น WGE ปรับตัวขึ้นแรง หลังประกาศคว้างานโครงการใหม่ออกมาอย่างต่อเนื่อง โดยล่าสุดคว้า 2 โครงการใหม่ มูลค่ารวม 918.88 ล้านบาท
โดย นายเกรียงศักดิ์ บัวนุ่ม ประธานกรรมการบริหาร WGE เปิดเผยว่าในวันที่ 1 เมษายน 2564 บริษัทฯได้ลงนามในสัญญาจ้างโครงการก่อสร้าง  2 โครงการ มีมูลค่ารวม 918,88 ล้านบาท ประกอบด้วยโครงการโมดิซ ลอนช์  ซึ่งเป็นของ บริษัท เซเรเบียม จำกัด โดยมีลักษณะงานก่อสร้างอาคารพร้อมระบบวิศวกรรมประกอบอาคาร มีระยะเวลาก่อสร้าง 22 เดือน
นอกจากนี้ ยังได้รับงานโครงการอาคารสำนักงานนโยบายและแผนทรัพยากรธรรมชาติและสิ่งแวดล้อม ซึ่งมีสำนักงานนโยบาย และแผนทรัพยากรธรรมชาติ และสิ่งแวดล้อม(สผ.) เป็นผู้ว่าจ้าง มีลักษณะงานเป็นการรื้อถอนและก่อสร้างอาคาร พร้อมระบบวิศวกรรมประกอบอาคาร และมีระยะเวลาการก่อสร้าง 27 เดือน
“ภาพรวมของอุตสาหกรรมก่อสร้างอาคารมีทิศทางที่ดีขึ้นต่อเนื่อง ทั้งภาครัฐและเอกชน เริ่มเปิดประมูลงานใหม่มากขึ้น ทำให้บริษัทฯ มีโอกาสรับงานเพิ่มขึ้นอย่างต่อเนื่อง ซึ่งสนับสนุนให้มูลค่างานในมือรอรับรู้รายได้ (backlog) ปรับตัวสูงขึ้นมาอยู่ที่ 3,209 ล้านบาท โดยจะทยอยรับรู้รายได้ในระยะยาว ช่วยสนับสนุนให้อนาคตเติบโตมั่นคง”
สำหรับแนวโน้มผลประกอบการในไตรมาส1/2564 มีสัญญาณที่ดีขึ้น และคาดว่าจะเป็นไปตามเป้าหมายที่วางไว้ ขณะที่แผนการดำเนินธุรกิจในปี 2564 บริษัทฯ จะมุ่งเน้นงานภาครัฐเพิ่มขึ้น เช่น งานประเภทโครงสร้างพื้นฐาน หรือ อินฟราสตรัคเจอร์ ซึ่งมีแนวโน้มที่จะเปิดให้ประมูลมากขึ้น ส่วนงานภาคเอกชน ยังมีลูกค้าขนาดใหญ่ต้องการจะขยายงานเพิ่มเติม และช่วยผลักดันการเติบโตในปีนี้ได้อย่างก้าวกระโดด